הממשלה לוקחת צעד אחורה בחוק השקיות■ “תזכיר לי” –פינה קבועה בה נתמצת תיקוני חוק ממשלתיים שכולנו מפספסים בגלל השם המרדים “תזכיר חוק”.
נראה כאילו הוא תמיד היה פה – חוק השקיות. לפי נתוני המשרד להגנת הסביבה, לפני החוק, שקיות ה"גופיה" (אלו עם הידיות) היוו כ- 25% מנפח הפסולת בישראל וכ- 10% ממשקלה הכולל! בכדי לצמצם את השימוש בשקיות ולהפחית מהזיהום, החל מינואר נכנס לתוקף חוק השקיות שאסר על חלוקה בחינם של שקיות גופיה. החוק גם כן חייב עובי מינימלי לשקיות שנמכרות בתמורה לעשר אגורות (כך שניתן יהיה לעשות בהן שימוש חוזר). בכדי לקדם את החוק ולעזור לרשתות השיווק לחנך את הציבור, חולקו שקיות נשיאה רב-פעמיות בסופרמרקטים. לצד זאת הכניסו לחוק שורה של קנסות לרשת שתעבור עליו – אלה נעים בין אלפיים עד עשרים אלף ש"ח. עכשיו, מבקש המשרד לרכך את הקנסות. (1) בעבר ניתן היה להטיל קנס על הרשת בגין חלוקה של שקית פלסטיק בודדת. מעתה, הפרה תחושב תקופה של 3 חודשים לפי כמות השקיות שחולקו. כלומר, חנות תוכל לחלק במשך 3 חודשים מאות אלפי שקיות ותקבל קנס מוגבל של כמה עשרות אלפי שקלים על השקיות כולן. (2) הפחתה של עד 50% מהקנס בהתחשב בהתנהגות החנות. כך לדוגמא אם קיבלה חנות "רק" פעם אחת קנס על אותה עבירה בשנתיים האחרונות, תקבל הקלה בגובה 10% מהקנס. אם היא דיווחה לממונה על ההפרה והפסיקה אותה מיוזמתה, תתקבל הנחה של 30% מגובה הקנס. שילוב של שתי נסיבות או יותר תביא הקלה של 50%! מתן הקלות לרשתות גדולות עלולה לרוקן את החוק מתוכנו ולהביא ל"כלכלת קנסות" בה יוכל לחשב בעל הרשת: האם עדיף לי לחלק שקיות דקות וזולות ולשלם קנס תקופתי, או לשמור על החוק ולרכוש שקיות עבות כפי שמוטל עליי בחוק? לצערנו לא נמסר בתקנה מידע על היקף הקנסות כיום ואף לא מצאנו מידע רשמי על השפעת החוק – מידע שהיה מאפשר לחוות דעה מלומדת יותר. קישור לתזכיר המלא: http://www.tazkirim.gov.il/Tazkirim_Attachments/43589_x_AttachFile.docx   (מה עושים כדי שיתוקן)   יש לכם השגות על תזכיר החוק המדובר? זה השלב בו הציבור יכול להשפיע! היכנסו לאתר הממשלתי והעירו. למרבה הצער, היכולת להגיב פועלת כיום רק בגרסאות מיושנות של דפדפן אקספלורר שלא קיימות עוד (באמת). אין לכם? מוזמנים לכתוב פה בתגובות את הערותיכם ואנו נעבירן במרוכז. 